
     Forord
    
   

   
    I denne boken prøver jeg å råde bot på enkelte mangler i den tradisjonelle, psykiatriske tilnærmingen til psykiske vansker og rusproblemer. Jeg går inn for at vi ikke lenger skal definere alle slike vansker som individuelle avvik og medisinske problemer, men heller prøver å forstå de fleste problemene som normale reaksjoner på vanskelige liv.
   

   
    Psykiske lidelser blir nå definert så vidt at de aller fleste av oss vil få flere slike lidelser i løpet av livet. Det gjør at den rådende behandlingsformen i spesialisthelsetjenesten, der pasienter blir behandlet individuelt på kontoret til en terapeut, ikke kan bli alle til del. Vi vil aldri få kapasitet til å behandle alle på denne måten. Det er heller ikke sikkert at vi ville det, selv om det var mulig.
   

   
    Det finnes heldigvis mange andre måter å bedre den psykiske helsa på. De fleste av dem krever lite formell kompetanse, og folk uten spesialkompetanse kan gjøre en viktig innsats. Når spesialistene har gjort sitt, blir det ofte de som står nærmere som må trø til uansett. Da er det godt å vite at de har mye å by på som vil være til hjelp.
   

   
    Det nytter ikke lenger å se på alle de psykiske vanskene og rusproblemene som medisinske sykdommer som skal behandles av eksperter. Det er for mange som plages, det er for få eksperter – og selv om vi kunne skaffe oss nok av dem, ville vi neppe ønske oss at vi alle skulle gå i terapi fordi vi angivelig alle sammen var unormale. Det er ikke bærekraft i den måten vi har organisert oss på, dersom vi skal fortsette å definere stadig mer som psykiske lidelser som trenger en ekspertløsning.
   

   
    Det er ingen grunn til å tro at alle de vanlige plagene våre er uttrykk for at det er noe galt med oss. Og vi må slutte å tro at det bare er eksperter som kan hjelpe oss med de vanskelige livene våre. Jeg håper denne korte boken kan styrke troen vår på at vi stort sett har med normale medmennesker å gjøre og gjøre oss mer frimodige og trygge når vi prøver å være andre til hjelp.
   

   
    Jeg vil takke Nikolai Fjeld hos Fagbokforlaget for at han ba meg skrive denne boken og hjalp meg så mye underveis. Bengt Karlsson, Ottar Ness og Lennart Lorås har gitt meg verdifulle og kritiske kommentarer til tekstutkast. Det er jeg svært takknemlig for. Også kona mi, Åslaug Krogsæter, fortjener en takk for at hun stadig lar meg prøve ut tankene mine mot hennes pragmatiske klokskap.
   

   
    Nordfjordeid, mars 2022
   

   
    
     Trond F. Aarre

     Kapittel 1
    
    

    
     Hvis psykiatrien ikke fantes
    
   

   
    Jeg bor i Nordfjord. Nordfjord et naturlig avgrenset geografisk område med omtrent 30 000 innbyggere. Jeg har ofte tenkt over hva jeg ville ha gjort dersom jeg kom over et slikt område og oppdaget at de ikke hadde psykiske helsetjenester. Hva ville jeg foretatt meg dersom det var jeg som hadde ansvaret?
   

   
    Det er ikke så godt å si, men jeg hadde i alle fall ikke begynt med å bygge et psykiatrisk sykehus. Spørsmålet er naturligvis hypotetisk. Vi har psykiske helsetilbud i Nordfjord, og jeg er selv ansvarlig for å drive noen av dem. Jeg greier likevel ikke helt å fri meg fra tanken om at også vi kanskje begynte i feil ende.
   

   
    Det er ikke så lenge siden jeg ble bedt om å tenke høyt om hvordan de burde gå fram for å opprette psykiske helsetilbud i et lite land i Midtøsten. Jeg anbefalte å satse på primærhelsetjenesten først. I norske kommuner er det mange ansatte i helse- og omsorgstjenestene som kan være til stor hjelp for mennesker som sliter med psykisk uhelse eller rusproblemer. Det avlaster spesialisthelsetjenestene og kan gi lettere tilgjengelige og bedre tilpassede tjenester enn det spesialistene kan sørge for.
   

   
    Men det kan tenkes at også dette blir for avansert og kostbart. Det kommer litt an på hvordan man ser det. Dersom vi tror at psykiske plager og rusproblemer er sykdommer
    
    
    , bør kanskje helsetjenesten ha en vesentlig rolle. Hvis vi derimot mener at disse plagene er normale og nokså vanlige fenomener som kan ramme oss alle, så kan det tenkes at mye kan ordnes helt uten bruk av helsetjenester. Dette er en bok om hvordan mennesker som ikke nødvendigvis arbeider i helsetjenesten, kan være til hjelp for folk som sliter. Den bygger på en overbevisning om at sunne, normale medborgere kan utvikle vansker uten at det er uttrykk for at det er noe galt med dem, at de feiler noe eller har en defekt, en skade eller et lyte.
   

   
    Jeg er ikke først og fremst opptatt av å spare penger ved å få løst problemene uten å belaste helsevesenet. Det jeg ønsker meg, er at folk kan få den hjelpen de trenger uten å bli gjort til pasienter, uten å bli fortalt at det feiler dem noe. Jeg vet at vanlige folk kan hjelpe andre vanlige folk som har det vanskelig. Det er vel slik vi har klart oss alle sammen.
   

   
    Dersom vi kunne være frimodige nok til ikke å vike unna når vi ser at andre har det vondt, og dersom vi kan unngå de viktigste feilgrepene, tror jeg at de fleste av oss har mye å by på. Formålet med denne boken er å gjøre leseren tryggere og modigere slik at han eller hun ikke viker tilbake eller rømmer unna når noen har det vanskelig, men prøver å ta et ansvar for medmennesker som trenger litt bistand. Jeg er sikker på at vi kan komme langt med enkle og jordnære tiltak som ikke krever formell spesialkompetanse og kostbar utdanning. Vi kan komme langt med omsorg, respekt og praktiske tiltak.
   

   
    Spesialiseringens pris
   

   
    Jeg tror at et viktig, men utilsiktet, resultat av spesialiseringen
    
    
    i samfunnet vårt er at mange blir umyndiggjort og tviler på sin egen kompetanse. Det er alltid noen som kan mer, noen som er eksperter, noen som virkelig har greie på det. Det er slike folk som burde ta seg av dette. Så henviser vi den det gjelder, til noen som har mer formell kompetanse, men som står lenger fra og kjenner dårligere til personen og det livet personen lever.
   

   
    Tall fra Norsk pasientregister for januar–august 2021 viser oss at nesten 55 000 personer fikk helsehjelp i psykisk helsevern for barn og unge. Dette er 16 prosent høyere enn i samme periode i 2020. Det var over 132 000 personer som fikk helsehjelp i psykisk helsevern for voksne, en økning på 6 prosent fra året før. Over 28 000 personer mottok helsehjelp i tverrfaglig spesialisert rusbehandling (Helsedirektoratet, 2019). Disse tallene gjelder bare spesialisthelsetjenestene. De som får hjelp av kommunale tilbud, som fastleger og psykisk helse- og rustjenester, kommer i tillegg. Vi vet ikke hvor mange de er, men det dreier seg om hundretusener (Lunde, 2007).
   

   
    Der hvor jeg arbeider, er det jeg som vurderer de fleste av de om lag seks hundre henvisningene
    
    
    vi får i et vanlig arbeidsår. Ut fra erfaringene mine kan det ikke være tvil om at spesialisthelsetjenesten får henvist altfor mange personer med vanlige vansker og forståelige problemer som spesialistene ikke har spesielle forutsetninger for å håndtere. Jeg skulle ønske meg at lærere, ansatte i barnevernet, vernepleien og sosialtjenesten, helsesykepleiere og andre i kommunale tjenester prøvde å hjelpe til og så hvor langt de kom. Hvis ikke det går bra, kan vi etterpå se om det virkelig trengs spesialkompetanse for å løse problemet.
   

   
    I tidligere tider ble mange av de problemene som i dag blir løst i helsetjenesten, håndtert av personen selv, pårørende, naboer eller arbeidskamerater. I land som ikke har råd til å holde seg med helsetjenester av vårt omfang, er det også den det gjelder og de som står nærmest, som må trø til. Når det ikke er nok, kan en spille på selvhjelpstilbud, likemannsarbeid og lett tilgjengelige og lite formaliserte tjenester.
   

   
    Hvis psykisk helsevern ikke fantes, var det vanlige folk vi måtte satse på. Dersom personen selv og de nærmeste ikke greide å ordne opp, måtte samfunnet stille opp med de ressursene det rår over, i form av frivillig innsats og ansatte i kommunen og fylkeskommunen. Vi måtte spille på lærere, ansatte i sosialtjenesten og NAV, fagfolk i barnevernet og i den vanlige kommunale helsetjenesten. Det ville sitte langt inne å opprette særtjenester. Jeg tror vi ville kommet like langt på den måten, og med langt mindre ressursbruk.
   

   
    Nå tenker du kanskje at alt dette bare er prat. Vi har jo psykisk helsevern, så vi trenger ikke å lure på hva vi skulle gjort uten. Det er sant nok. Men hva dette psykiske helsevernet skal drive på med og hvilke pasienter det skal ha, er noe som dypest sett angår oss alle. Hvor mye vanlig, medmenneskelig hjelp skal bli profesjonalisert og satt ut til ekspertisen? Hvor mye dametrøbbel skal løses av psykolog? Hvor mange arbeidskonflikter skal vurderes av psykiater? Hvor mange vanskelige ekteskap skal gjøres om til et medisinsk anliggende?
   

   
    Alle disse problemene er ekte problemer, og de må løses. Men det er ikke sikkert at helsevesenet skal ta hovedansvaret for det. Det kan bli både dyrt og dårlig dersom de mange hverdagsvanskene skal finne sin medisinske eller psykologiske ekspertløsning. Ekspertene arbeider lite effektivt og med redskaper som ikke alltid er så nyttige. De skal for eksempel diagnostisere personen for å finne ut hva som er galt med vedkommende. Det har ikke alltid så mye for seg, særlig ikke når den det gjelder er frisk og sunn. Så skal de journalføre og registrere opplysninger og en rekke andre ting som kan være nyttig, men som ikke alltid kommer personen det gjelder til gode.
   

   
    De som ikke er spesialister, slipper alle systemkravene. De trenger ikke følge prosedyrer eller føre journal. De kan gå rett på sak, uten omfattende utredning
    
    
    og kvalitetssikring. Enkle og jordnære tiltak skal vi ikke kimse av. La oss prøve dem først. Så kan vi etterpå se hvor mye ekspertise vi trenger.
   

   
    Det er også andre argumenter som taler for å bistå folk uten å sende dem til helsevesenet. Det mest innlysende er at psykisk uhelse og rusproblemer rammer så mange. Dersom nesten alle har psykiske lidelser, kunne det bety at nesten alle burde gå i behandling. Det er neppe en god løsning.
   

   
    De er for mange
   

   
    På hjemmesidene sine skriver Folkehelseinstituttet
    
    
    at forekomsten
    
    
    av psykiske lidelser og rusproblemer er høy. Det blir anslått at om lag 15 prosent av voksne vil få en angstlidelse og at én av ti vil få en depressiv lidelse i løpet av et år. Det vil vel tilsi at omtrent 600 000 voksne har en angstlidelse og nesten 400 000 har en depresjon i år. Rusproblemene og andre psykiske plager kommer i tillegg. I løpet av livet vil mellom 1 % og 3,5 % få en psykoselidelse, ifølge instituttet (Folkehelseinstituttet, 2018). Det finnes studier som tyder på at disse anslagene er for lave (Kringlen mfl., 2001; Caspi mfl., 2020).
   

   
    I kommunen Dunedin
    
    
    på New Zealand har Caspi og medarbeiderne hans fulgt opp 91 % av barna som ble født mellom april 1972 og mars 1973. Fagfolk undersøkte deltakerne med diagnostiske intervjuer ni ganger før de fylte 45. Av de som fremdeles var i live, deltok da 93 % i studien. Ved 45 års alder hadde 86 % av de 1013 personene oppfylt diagnostiske kriterier for en psykisk lidelse, og 85 % av disse hadde hatt mer enn en psykisk lidelse i løpet av livet. De psykiske lidelsene kom og gikk, og pasientene fikk gjerne helt nye lidelser med tiden (Caspi mfl., 2020). På New Zealand er det altså svært unormalt å ikke ha en psykisk lidelse.
   

   
    Vi kan naturligvis stille spørsmål ved hvordan vi definerer psykiske lidelser og rusproblemer og hvor skillet skal gå mellom det som er normalt og det som bør diagnostiseres. Slike spørsmål er mer utførlig behandlet i en annen bok jeg har skrevet (Aarre, 2018) og blir derfor ikke noe hovedpoeng her. Det jeg vil ha fram nå, er at uansett hvor vi legger listen for hva som skal diagnostiseres, så tyder de høye tallene på at mange har det vanskelig og sliter med problemer uavhengig av om vi definerer problemene som normale eller sykelige. Hvordan skal vi som samfunn håndtere at så mange medmennesker sliter?
   

   
    Dersom vi tenker at folk som sliter med psykiske plager eller rusproblemer, har noe som likner på medisinske sykdommer, vil det være naturlig å mene at helsetjenesten får ta seg av dem. Helsetjenesten har både ressurser og ekspertise og må vel stå nærmest til å ta ansvar? Mitt syn er at det ikke lenger er holdbart å se på disse problemene som medisinske sykdommer
    
    
    som skal behandles av eksperter. Selv om det er
    
     mulig
    
    at psykiske problemer er medisinske sykdommer som vi ennå ikke kjenner årsakene til (slik for eksempel Rashidi (2015) hevder), har hundre års forskning ikke gitt oss gode holdepunkter for at det er slik. Dessuten er resultatene av ekspertenes behandlingsmetoder ofte nedslående (Lieberman mfl., 2005; Cipriani mfl., 2018; Leucht mfl., 2018; Ormel mfl., 2022). I tillegg er det for mange som plages og for få eksperter. Selv om vi kunne skaffe oss nok eksperter, ønsker vi neppe at alle skulle gå i terapi fordi de angivelig alle sammen var unormale. Kostnadene til behandling – og de sosiale konsekvensene av sykeliggjøringen
    
    
    – ville bli for store.
   

   
    Det er ikke bærekraft i den måten vi har organisert oss på dersom vi skal fortsette å definere stadig mer som psykiske lidelser. Vi kan motarbeide sykeliggjøringen gjennom politisk og fagideologisk arbeid. Vi vil da støte mot det faglige og administrative hierarkiet som støtter den rådende tankegangen. Den herskende ideologien setter seg gjennom for eksempel i krav om at klinikere skal bruke spørreskjema for å diagnostisere psykiske lidelser, selv om mange mener at skjemaene fører til overdiagnostikk
    
    
    (se for eksempel Gjerden, 2015) og diagnosene uansett ikke er gyldige (se kapittel 7 for mer om dette). Selv om vi skulle lykkes med vår motstand, og færre blir diagnostisert med psykiske lidelser og rusproblemer, vil det likevel være mange plagede mennesker som trenger bistand av en eller annen art. Vi må sørge for at de får den hjelpen de trenger, samme hvordan vi definerer og kategoriserer plagene deres.
   

   
    Alternativet er å gi opp kampen mot overmakten og godta de rådende definisjonene av hva som er sykt og friskt. Gjør vi det, vil vi få et overbelastet helsevesen som umulig kan hjelpe alle dem det er snakk om. Enten må helsetjenesten bygges videre ut, eller så må andre gode krefter slippes til. Dersom vi velger å slippe andre til, åpner vi for at andre typer kompetanse og andre virkemidler blir tatt i bruk enn de som helsetjenesten har stått for. Det vil utfordre de herskende tankene om hva som er forsvarlige og effektive tiltak. Den sjansen må vi ta dersom vil skal bli i stand til å bistå de mange som har psykiske plager og rusproblemer.
   

   
    Normalisering eller sykeliggjøring?
   

   
    Hvis psykisk helsevern ikke fantes, var det heller ingen grunn til å dele menneskene inn i to grupper; de som er friske og de som har psykiske lidelser. Litt av vitsen med å diagnostisere psykiske lidelser er jo å vite hvem som «hører til» i den delen av spesialisthelsetjenesten som heter psykisk helsevern
    
    
    . Dersom denne delen av helsevesenet ikke fantes, måtte vi gjøre det beste ut av det med de vanlige tiltakene vi har til rådighet.
   

   
    Man vil innvende at alvorlige psykiske lidelser er sykdommer som må diagnostiseres dersom det skal gå bra. Den som hevder at en annen er syk, bør kunne legge fram gode argumenter for det. Ingen har til nå klart å legge fram overbevisende argumenter for at de psykiatriske diagnosene er sykdommer i en streng forstand av ordet (se for eksempel Heinz (2014) for en oversikt).
   

   
    For det første er det ingen klare skiller mellom de forskjellige psykiske lidelsene og heller ingen klare forskjeller mellom psykiske lidelser og normalitet
    
    
    (Cohen, 2016). Det dreier seg for det meste om gradsforskjeller, der de som har mye av visse plager, blir diagnostisert som om de har en sykdom
    
    
    . De psykiske lidelsene likner dermed mer på høyt blodtrykk, som ikke har noen skarp grense mot normalt blodtrykk, enn hjerneslag (Cohen, 2016). Dermed er diagnose­manualene våre fylt av hundrevis av diagnoser som det ikke finnes god vitenskapelig støtte for (Ghaemi, 2016). For det andre har en ikke klart å påvise underliggende sykdomsmekanismer for de psykiske lidelsene (Frances, 2013; Maj, 2016). Årsaksforholdene som tross alt er påvist, er ikke spesifikke for noen diagnostisk kategori. Psykiske lidelser er dermed ikke sykdommer i den rette filosofiske betydningen av ordet (Maj, 2016). Det virker i det hele tatt vanskelig å hevde at psykiske lidelser finnes i naturen, uavhengig av oss som observerer og tolker dem (Kendler, 2016).
   

   
    Min påstand er at det er liten grunn til å være så opptatt av å diagnostisere sykdommer som antakelig ikke finnes. Siden sykdommene ikke finnes, kan det heller ikke være slik at behandlingsformene virker ved å kurere de postulerte sykelige prosessene som forårsaker disse fiktive sykdommene. Derfor vil virkningene av behandlingsformene våre ikke være så avhengig av hvilken av de såkalte sykdommene som foreligger. Behandlingsforskningen viser da også at effekten av behandlingen i liten grad beror på den kliniske diagnosen; kognitiv terapi ser ut til å virke mot det aller meste (se Norsk forening for kognitiv terapi), og antipsykotiske medikamenter blir i hovedsak tatt av personer som ikke er eller har vært psykotiske (Crystal mfl., 2009; Bushnell mfl., 2021).
   

   
    Hvis jeg har rett i at plagene som folk har, stort sett er å forstå som normale reaksjoner
    
    
    på det de opplever i livet, er det hverken mulig eller formålstjenlig å skille mellom syke og friske (Kinderman mfl., 2013; Kinderman, 2014). Det som er viktig, er å skille mellom det vi selv kan ta oss av og det som andre må hjelpe oss med fordi det er for farlig eller for krevende å gå løs på selv. For eksempel er det ikke alle som skal ta seg av personer som truer med vold eller selvmord. I slike saker kan det være bruk for hjelp, men etter mitt syn er det ikke diagnosen, men den konkrete problemstillingen som avgjør. Spørsmålet er om personen kan komme til å bruke vold eller ta livet av seg, ikke om personen er syk eller frisk eller feiler det ene eller det andre.
   

   
    Selv normale mennesker kan trenge bistand i en krise. Da er det neppe nødvendig eller til hjelp å klassifisere dem som syke eller unormale. Ettersom forskningen ikke klarer å vise oss hva som er i veien med personer som har psykiske lidelser (Maj, 2016), må det etter mitt syn være rett å oppfatte de aller fleste problemene som folk har, som normale.
   

   
    Jeg mener at det er tryggest å omgås andre i troen på at de stort sett er som oss selv. Vi har vel plager alle, og det går fint an å tenke at de er normale og nokså menneskelige.
   

   
    Profesjonalisering eller lekmannsarbeid?
   

   
    I England har de innført lett tilgjengelig psykoterapi for personer som sliter med angst og depresjon. Det har krevd storstilt oppbygging av tjenester. Mange har fått god behandling, men det er lite som tyder på at det har gitt bedre folkehelse (Griffiths & Steen, 2013). Jeg anser det som lite realistisk å gjøre noe tilsvarende i Norge, og mest sannsynlig vil det ha lite for seg. Problemet i Norge er ikke at det er for lite psykoterapi
    
    
    , men at folk lever vanskelige liv. Noen av vanskene folk har, kan løses helt praktisk. Andre kan ikke løses, selv ikke av den mest skarpsindige terapeut. Og så har vi selvsagt også problemer som helsevesenet kan gi god og varig hjelp med.
   

   
    Poenget mitt er at det skal bli vanskelig å gi god hjelp til alle de 600 000 med angst og de 400 000 med depresjon og alle de andre som Folkehelseinstituttet
    
    
    mener har psykiske lidelser. Når det blir for mange som trenger hjelp, kan vi enten – som i England – la fagfolkene rykke fram og overta mer av innsatsen. Alternativet er å la dem rykke tilbake eller bli stående der de er, og heller la andre gjøre det de kan. Slike løsninger er de eneste mulige i fattige land med svake helsetjenester. I Kenya har Osborn og medarbeidere (2021) vist at lekfolk kan gi enkle psykologiske intervensjoner som reduserer angst og depresjon. Intervensjonene retter seg mot positive menneskelige egenskaper og tar ikke utgangspunkt i symptomer eller kliniske diagnoser.
   

   
    Jeg lurer på om ikke slike enkle og jordnære tiltak hadde vært nyttige også hos oss. Studier tyder på det. For eksempel fant Kahlon og medarbeidere i Texas (2021) at empatiorienterte telefonsamtaler (ti minutter daglig i en uke og to til fem ganger i uken etterpå) til hjemmeboende eldre bedret ensomhet, angst, depresjon og den psykiske helsa generelt. De som ringte opp deltakerne, hadde to timers opplæring i å lære av den de ringte til ved å stille åpne spørsmål.
   

   
    Når jeg selv trenger noen å snakke med, tyr jeg til noen jeg kjenner godt, ikke til en ekspert som slett ikke vet hvem jeg er. De som kjenner meg, kan se problemene mine i sammenheng med den jeg er og det livet jeg lever. Det opplever jeg som nyttig.
   

   
    De fleste mennesker er fornuftige, og nesten alle vil hverandre vel. Det er et godt utgangspunkt. La oss se hvilken slagkraft som ligger i dette før vi sender hverandre videre til spesialister som har nok å gjøre fra før av. Vi skal nok alltid greie å finne spesialistene dersom det kniper. Før vi kommer så langt, kan vi prøve å snakke sammen – og se hva gagn det er i det.
   

   
    Folk flest kan tilby effektiv, billig og lett tilgjengelig hjelp. Det finnes heldigvis mange måter å bedre den psykiske helsa på. De fleste av dem krever lite formell kompetanse, og folk flest kan gjøre en viktig innsats. Vi skal ikke undervurdere slagkraften i dette.
   

   
    Hvordan resten av boken er lagt opp
   

   
    I neste kapittel går jeg inn på hvordan vi kan snakke med mennesker som sliter med psykisk uhelse eller rusproblemer. Jeg legger her vekt på en normaliserende, innlevende tilnærming der det er viktigere å prøve å forstå den andre slik denne forstår seg selv, enn å klassifisere og benevne vanskene. Vi kommer lenger med å forstå den enkelte enn med å vise hvordan personen likner på andre eller fastslå hvilken gruppe individet hører til. Jeg anbefaler å være varsom med å rubrisere.
   

   
    Kapittel 3 gjør rede for behandlingstilbudene for mennesker som har psykiske plager eller rusproblemer, slik at leseren lettere kan finne fram til egnede tjenester dersom det trengs mer kompetanse enn den en selv rår over. Jeg beskriver de kommunale tilbudene, spesialisthelsetjenestene og bidragene fra frivillig sektor. Jeg går også inn på arbeidsdelingen mellom nivåene, særlig når det gjelder henvisninger.
   

   
    I det fjerde kapittelet presenterer jeg hovedtrekk i lovene som regulerer helse- og omsorgssektoren. Jeg gjør det for at leseren skal bli kjent med de sentrale rettighetene og pliktene på feltet og vite hvor grensene går for helsetjenestene sin innsats. Jeg vil også beskrive de pårørendes rolle, som ofte er vanskelig. Ettersom mange tror at helsetjenestene har større fullmakter enn de har, legger jeg stor vekt på å beskrive hvordan bruk av tvang i helse- og omsorgstjenestene er regulert i lovene.
   

   
    Femte kapittel beskriver de forskjellige psykiske plagene og rusproblemene. Vekten er ikke på de psykiske
    
     lidelsene
    
    , men på
    
     plagene
    
    som personen selv eller nærstående opplever. Beskrivelsene blir supplert med skjønnlitterære eksempler fordi forfatterne sjelden har fagkompetanse og dermed beskriver plagene med vanlige ord – og ofte med stor innlevelse.
   

   
    I det sjette kapittelet viser jeg hvordan disse plagene blir klassifisert og behandlet i helsetjenesten. Her går jeg inn på de forskjellige psykiatriske diagnosene og hva som kjennetegner dem. Jeg gjør også rede for hva vi vet om forløpet og effekten av de tradisjonelle behandlingsformene. Den uunngåelige konklusjonen blir at det trass alle framskritt er mye å gå på og at behandlingsformene ikke virker på alle.
   

   
    Kapittel 7 drøfter kort noen av problemene med den forståelsen, klassifikasjonen og behandlingen av psykiske lidelser som ligger til grunn for kapittel 6. Problemene er dels av teknisk art, dels av mer filosofisk natur. Uten å gå i detalj om noen av dem, peker jeg på at det må være legitimt å oppfatte problemene på andre måter enn det medisinsk orienterte psykiske helsevernet har gjort til nå. Det kan åpne for andre tiltak som kan være til hjelp. Ikke minst åpner det for at mange andre enn helsepersonell kan spille en rolle når vi skal styrke den psykiske folkehelsa.
   

   
    Det sjuende kapittelet går også kort gjennom hva vi vet og ikke vet om årsakene til psykiske vansker og rusproblemer. Vi vet mest om hvordan sosiale forhold påvirker forekomst og forløp av psykiske lidelser og rusproblemer. Vi har mindre kunnskap om psykologiske forholds betydning tross mange – og til dels mot­stridende – psykologiske teorier. Den biologiske forskningen har så langt ikke levd opp til de forventningene den selv har skapt.
   

   
    Ettersom det aldri er påvist at mennesker med psykiske lidelser lider av spesielle feil eller defekter som må korrigeres av personer med spesiell kompetanse, er det grunn til å tro at mange enkle tiltak kan være til hjelp. Kapittel 8 går inn hvordan de som ikke er eksperter, likevel kan bidra til bedre psykisk helse og verdige liv. Det er mye å spille på, og det er få av tiltakene som krever formell spesialkompetanse. Jeg går også inn på hva vi kan gjøre når den som trenger hjelp, ikke innser det selv eller ikke har lyst til å samarbeide om de foreslåtte tiltakene.
   

   
    Avslutningskapittelet er dels en oppsummering av de andre kapitlene og dels et forsøk på å peke på veien framover for psykisk helse- og rusfeltet.
   

   
    Dette er ikke primært en bok om vitenskapelig evidens, men om alminnelig fornuft. Derfor har jeg vært tilbakeholden med bruk av referanser til den vitenskapelige litteraturen, spesielt i kapittel 2 og 8 som dreier seg om kommunikasjonsferdigheter og praktiske tiltak. Jeg bruker langt flere referanser til nyere studier av behandlingsforskning i kapittel 6 og for å underbygge den kritiske argumentasjonen min i kapittel 7.
   

   
    Tittelen på boken og dette kapittelet bruker begrepet «psykiatri». I streng forstand er psykiatri
    
    
    en medisinsk spesialitet som beskjeftiger seg med diagnostikk, behandling og forebygging av psykiske lidelser. Men i dagligtalen brukes ordet ofte som et samlebegrep som dekker både kommunenes og spesialisthelsetjenestenes tilbud til mennesker med psykiske plager. Det er i denne forstand jeg bruker ordet både her og i siste kapittel. Ellers blir tjenestene omtalt med sine rette navn, som er psykisk helse- og rusarbeid, psykisk helsevern og tverrfaglig spesialisert rusbehandling.

